钦定古今图书集成/明伦汇编/官常典/第585卷 > 《为杜司徒让淮南立去思碑表》刘禹锡
## 钦定古今图书集成/明伦汇编/官常典/第585卷 > 《为杜司徒让淮南立去思碑表》刘禹锡

臣某言：伏见淮南节度使王锷所奏，当道将吏、僧道、
耆老等请为臣立《去思碑》。伏奉圣旨，允其所奏。内惟
菲薄，声绩无闻。祗荷恩私，惭惧交至。臣某诚惶诚恐，
顿首顿首。臣伏蒙先朝过奖，累典方隅。顷镇江都，十
有四载，数周星纪，水旱备经。境逼淮𣸣，兵戈时起。至
于邑里，粗免流离，非臣所能悉禀圣化。在唐尧可封
之日，奚假吏才；当汉宣责实之时，皆承诏旨。王锷与
臣交代，辄有上闻，况以去思为名，惭无可纪之绩。伏
以建碑示后，甲令垂文，苟非至公，则翻贻诮。臣伏览
故事，宋璟自广州都督，入拜尚书，南海之人，请刊乐
石。璟自逊让，至于再三，虽勒其文，竟从降制，在于国
史，以为美谈。璟非苟荣，人益见德，臣才诚不逮，心实
慕之。伏乞圣慈，赐寝前命。情非饰让，义在徇公。无任
恳款之至，谨奉表陈让以闻。